1Ri wettuéro napakéi matu PUWANGNGE peddan-Na iya masse’é sibawa matareng untu’ hukkungngi Léwiatan, ula iya kolli-kolli’é sibawa mabbampaluéro, sibawa untu’ mpunoi naga tasi’é.
2Ri wettuéro makkedai matu PUWANGNGE, "Akkélonno passalenna palla anggoro’-Ku iya magelloé.
3Iyya, PUWANG, panganrowanna; tungke wettu Ubolo, esso wenni Uwanrowang, kuwammengngi aja’ naengka ganggui.
4Dé’na Umarasa macaina. Ebara’na engka wella iyaré’ga alekale maddori, maélo-Ka paccappui, sibawa tunu manengngi.
5Iyakiya rékko sining balinna umma’-Ku sappai allinrungeng ri iyya, leppessangngi mennang sidamé sibawa Iyya, ya, sidamé sibawa Iyya."
6Ri wettu iya mangoloé, pada-padai matu bangsa Israélié aju iya makkure’é sibawa mabbija, enrengngé pennoiwi tompo’na linoé sibawa buwa-buwana.
7PUWANGNGE hukkungngi umma’-Na dé’ nasittane Nahukkungngi bangsa-bangsa iya musuéngngi mennang. Dé’ naunoi umma’-Na pada-pada naunoi balin-Na.
8Nahukkungngi PUWANGNGE umma’-Na sibawa palii mennang lao ri wanuwa laingngé. Narukkai mennang sibawa anging maja polé alaué.
9Iyakiya dosa-dosana Israélié banna weddingngi riyaddampengeng rékko rilélui gangka alusu mézba déwata-déwataé pada-pada puwalé. Sininna addupa-dupangngé sibawa lambanna Déwi Asyéra harusu towi riancuru.
10Iyaro kota mabbénténgngé mancaji masino-sinoni sibawa risalai pada-pada padang makkale-ale iya lobbangngé. Olokolo makkonrongngé mabbellai sibawa mappésau kuwaro nanapaccappu towi daud-daung polé ri takké-takké ajué.
11Rékko marakkoni takké-takkéna sibawa mapolo, poléni sining makkunraié sibawa pancajiwi aju tunung. Iyaro bangsaé dé’ najeppuiwi aga-aga, na Allataala Pappancajiyé dé’ matu naéloriwi iyaré’ga mamaséiwi mennang.
12Ri wettuéro napadeppungengngi matu PUWANGNGE bangsa-Na tasséddi-séddi polé ri Salo Efrat lettu ri pakkasésénna Maséré. Napallaingngi matu mennang pada-pada tau pallaingngéngngi gandongngé polé ri awanna.
13Ri wettuéro ripaoniwi matu tarompé battowaé untu’ mobbii lisu sininna tau Israélié iya ripalié ri Asyur sibawa ri Maséré. Laowi matu mennang ri Yérusalém untu’ sompai PUWANGNGE ri bulu-bulu-Na iya mapaccingngé.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn